Ilmoitus sitä kolmatta maata koskevien toimenpiteiden päätökseen saattamisesta, jolle ilmoitettiin 1. lokakuuta 2015 siitä mahdollisuudesta, että se voidaan todeta yhteistyöhön osallistumattomaksi kolmanneksi maaksi laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 mukaisesti

(2019/C 221/02)

Euroopan komissio, jäljempänä ’komissio’, on saattanut Taiwanin (1) osalta päätökseen LIS-kalastuksen vastaiset toimenpiteet, jotka käynnistettiin 1. lokakuuta 2015 komission päätöksellä 2015/C 324/10 (2), joka koskee Taiwanille annettavaa ilmoitusta, jonka mukaan komissio toteaa sen mahdollisesti yhteistyöhön osallistumattomaksi kolmanneksi maaksi (3) laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2874/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta annetun neuvoston asetuksen (EY) N:o 1005/2008 (4) (LIS-asetus) mukaisesti.

1. Oikeudellinen kehys

LIS-asetuksen 32 artiklan mukaisesti komissio ilmoittaa kolmansille maille siitä mahdollisuudesta, että ne todetaan yhteistyöhön osallistumattomiksi maiksi. Tällainen ilmoitus on luonteeltaan alustava ja perustuu LIS-asetuksen 31 artiklassa säädettyihin arviointiperusteisiin.

Komissio toteuttaa kyseisiin maihin nähden kaikki 32 artiklassa säädetyt toimenpiteet. Komissio liittää ilmoitukseen erityisesti tällaisen toteamisen perusteena olevat olennaiset tosiseikat ja huomiot ja antaa kyseisille maille mahdollisuuden vastata ja esittää todisteita toteamisen kiistämiseksi tai tarvittaessa toimintasuunnitelman tilanteen parantamiseksi ja korjaamiseksi.

Komissio antaa asianomaisille kolmansille maille riittävästi aikaa vastata ilmoitukseen sekä kohtuullisen ajan tilanteen korjaamiseen.

2. Menettely

Euroopan komissio ilmoitti 1. lokakuuta 2015 Taiwanille siitä mahdollisuudesta, että se todetaan yhteistyöhön osallistumattomaksi kolmanneksi maaksi laittoman, ilmoittamattoman ja sääntelemättömän kalastuksen (LIS-kalastus) torjunnan osalta.

Komissio korosti, että välttääkseen yhteistyöhön osallistumattomaksi maaksi toteamisen LIS-kalastuksen torjunnassa Taiwanin olisi ehdotetun toimintasuunnitelman perusteella tehtävä yhteistyötä komission kanssa todettujen puutteiden korjaamiseksi.

Komissio käynnisti vuoropuhelun Taiwanin kanssa. Komissio tutki ja otti huomioon mainitun maan toimittamat suulliset ja kirjalliset huomautukset. Komissio jatkoi tarpeellisina pitämiensä tietojen hankkimista ja todentamista.

Komissio katsoo, että Taiwan on toteuttanut tarvittavat toimenpiteet sellaisten LIS-kalastustoimien lopettamiseksi ja ehkäisemiseksi, jotka johtivat ilmoitukseen siitä mahdollisuudesta, että maa todetaan yhteistyöhön osallistumattomaksi maaksi LIS-kalastuksen torjunnan osalta.

3. Päätelmä

Tarkasteltuaan edellä mainittuja seikkoja ja ottaen huomioon vallitsevan tilanteen komissio saattaa päätökseen Taiwanin osalta LIS-asetuksen 32 artiklan nojalla käynnistetyt toimenpiteet, jotka koskivat sille lippu-, satama-, rannikko- tai markkinavaltiona kansainvälisen oikeuden mukaan kuuluvien LIS-kalastuksen ehkäisemistä, estämistä ja poistamista koskevien velvollisuuksien laiminlyöntiä. Komissio on ilmoittanut päätöksestään virallisesti asianomaisille toimivaltaisille viranomaisille.

Toimenpiteiden päättyminen ei estä komissiota tai neuvostoa ryhtymästä toimiin myöhemmin, jos todisteet osoittavat, että maa on laiminlyönyt sille kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvollisuutensa.

(1) Taiwanin, Penghun, Kinmenin ja Matsun erillinen tullialue.

(2) Komission päätös, annettu 1 päivänä lokakuuta 2015, kolmannelle maalle annettavasta ilmoituksesta, jonka mukaan se mahdollisesti todetaan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi (EUVL C 324, 2.10.2015, s. 17).

(3) Taiwanin kalastusta harjoittavasta yhteisöstä käytetään ilmaisuja ”valtio” ja ”maa” ainoastaan LIS-asetuksen yhteydessä.

(4) EUVL L 286, 29.10.2008, s. 1.